El Tívoli s’engalana en gener i febrer per acollir les presentacions de les Falles de Burjassot
2025-07-24

Amb l’inici del 2015, Burjassot dóna el tret d’eixida a l’activitat fallera de Burjassot, ja que, en els primers compassos de l’any, s’inicien en el Centre Cultural Tívoli les presentacions de les comissions falleres del municipi que, un any més, tindran aquest espai municipal a la seua disposició perquè les seues falleres i fallers lluïsquen les seues millors gales.

Les presentacions començaran el dissabte 10 de gener a les 15:30 hores de la mà de la Falla Mariano Benlliure que passarà el testimoni a la comissió de Fermín Galán, la presentació de la qual serà a les 21:30 h. Una setmana més tard, el dissabte 17 de gener, les Falles Mendizábal i Espartero mostraran la bellesa de les seues falleres majors i de les seues corts a les 15:30 i a les 21:30 h, respectivament, en sengles presentacions en les quals tradició i modernitat s’entremesclaran. El 24 de gener serà el torn de les Falles Cristóbal Sorní i Llibertat i l’últim dissabte del mes, el dia 31, seran les comissions de les Falles Nàquera i Pi i Margall.

En el mes de febrer, començaran les presentacions el dissabte dia 7 amb la Falla Domingo Orozco i la Falla Isaac Peral, tancant les presentacions, el dia 14 de febrer, les comissions de María Ros i Mestre Lope.

Després de la presentació de les 13 comissions falleres de Burjassot, la Falla Plaça el Pouet ja la va fer el passat mes de setembre, tindrà lloc, també en el Tívoli, el 21 de febrer, l’Exaltació de les Falleres Majors de Burjassot, un emotiu i esperat acte en el qual tota la família fallera del municipi es posarà en peus per retre homenatge les seues màximes representants.